KOMISIJOS SPRENDIMAS
2008 m. birželio 25 d.
dėl Bendrijos finansinės paramos skubių kovos su paukščių gripu priemonių išlaidoms Portugalijoje 2007 m. padengti
(pranešta dokumentu Nr. C(2008) 2978)
(Tekstas autentiškas tik portugalų kalba)
(2008/556/EB)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 3a straipsnio 1 dalį,
kadangi:
(1)
Sprendime 90/424/EEB nustatytos Bendrijos finansinės paramos, skirtos specialiųjų veterinarijos priemonių, įskaitant skubias priemones, išlaidoms padengti, skyrimo procedūros. Pagal to sprendimo 3a straipsnį valstybės narės gali gauti finansinę paramą išlaidoms, patirtoms taikant tam tikras paukščių gripo likvidavimo priemones, padengti.
(2)
Sprendimo 90/424/EEB 3a straipsnio 3 dalies taisyklėmis nustatyta, kokia dalis valstybių narių išlaidų gali būti dengiama iš Bendrijos finansinės paramos.
(3)
2005 m. vasario 28 d. Komisijos reglamentas (EB) Nr. 349/2005, nustatantis Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (2), Sprendimą 90/424/EEB iš dalies pakeitus Tarybos sprendimu 2006/53/EB (3), jau nėra taikomas paukščių gripui. Todėl šiame sprendime reikia aiškiai nustatyti, kad Portugalijai Bendrijos finansinė parama suteikiama, jei laikomasi tam tikrų reikalavimų, išdėstytų tame Reglamente.
(4)
2007 m. Portugalijoje užfiksuota paukščių gripo protrūkių. Šios ligos atsiradimas kelia rimtą pavojų Bendrijos gyvulių populiacijai. Portugalija ėmėsi kovos su šiais protrūkiais priemonių, kaip nurodyta Sprendimo 90/424/EEB 3a straipsnio 2 dalyje.
(5)
Portugalija visiškai įvykdė techninius ir administracinius reikalavimus, nustatytus Sprendimo 90/424/EEB 3 straipsnio 3 dalyje ir 3a straipsnio 2 dalyje bei Reglamento (EB) Nr. 349/2005 6 straipsnyje.
(6)
2007 m. lapkričio 7 d. Portugalija pateikė Komisijai informaciją apie patirtas išlaidas ir vėliau teikė visą reikiamą informaciją apie kompensavimo ir veiklos išlaidas.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama
1. Bendrijos finansinė parama gali būti suteikta išlaidoms, kurias Portugalija patyrė 2007 m. imdamasi kovos su paukščių gripu priemonių, nurodytų Sprendimo 90/424/EEB 3a straipsnio 2 dalyje, padengti.
2. Šiame sprendime Reglamento (EB) Nr. 349/2005 2-5 ir 7 straipsniai, 9 straipsnio 2, 3 ir 4 dalys bei 10 straipsnis taikomi mutatis mutandis.
2 straipsnis
Adresatas
Šis sprendimas skirtas Portugalijos Respublikai.
Parengta Briuselyje, 2008 m. birželio 25 d.